khistorydata/jeongjo-sjw-relations huggingface dataset:
정조 5년
傳于李亨逵曰。同副承旨入侍。
정조 5년
徐有防啓曰。弘文提學李性源牌不進推考傳旨。今方捧入。而端午帖出韻科次一時爲急。更卽牌招。何如。傳曰。允。
정조 5년
李養鼎啓曰。弘文提學李性源。牌不進推考傳旨。今方捧入。而特敎申飭之下。如是違牌。不卽擧行。事甚未安。更卽牌招。以爲出韻科次之地。何如。答曰。允。
정조 5년
又啓曰。弘文提學李性源。再牌不進推考傳旨。今方捧入。而端午帖出韻科次。不可踰日。一向違牌。極涉未安。所當更請牌招。而係是三牌。何以爲之。敢稟。傳曰。更爲牌招。
정조 5년
沈有鎭啓曰。弘文提學李性源。三牌不進推考傳旨。今方捧入。而更鼓已下。尙不膺命。事體所在。誠極未安。所當更請牌招。而係是四牌。何以爲之。敢稟。傳曰。更爲牌招。
정조 5년
又啓曰。弘文提學李性源。四牌不進推考傳旨。今方捧入。而夜已向深。尙不膺命。事體所在。極涉未安。所當更請牌招。而係是五牌。何以爲之。敢稟。傳曰。更爲牌招。
정조 5년
徐有防。以奎章閣言啓曰。明日抄啓文臣親臨製述時應試人檢閱李集斗。初書進字於擧案。而謂有實𧏮。旋又懸病。當此講製創始之時。雖或有故。固當强進。而若是懸頉。事體所在。萬萬未安。令該府拿處。何如。答曰。曺允大處分後。又有李集斗懸病。論以事面。合施故犯之律。而渠之委劇之狀。卽所筵中目撃。許令調治。旣因特敎。與無端懸病。大有間焉。飭勵自飭厲。核實自核實。此而處分。徒歸無實。今番則分揀。後日須依定式。當加試一張。本閣知悉。諸文臣。若以歇勘於集斗。錯謂飭意之少弛。更售稱病之習。自本閣直閣待敎以下。難免重勘。亦令預爲知悉。可也。
정조 5년
傳于李養鼎曰。諸道加分狀啓。多有回啓者。次對。明日來會。
정조 5년
備忘記。御供事體。本自不輕。惟此貢獻。例稱候至。御前開拆。而觀此論奏。有此無前之事。本事。業諭筵席。此不提敎。大體新到之故。無怪其不能照管。然而事體所在。有關紀綱。不可無警。全羅監司朴祐源。緘辭從重推考。
정조 5년
傳于沈有鎭曰。多臺有闕。政官牌招開政。
정조 5년
蔡弘履。以吏曹言啓曰。社稷令宋煥九呈狀內。身病猝重。勢難察任云。今姑改差。何如。傳曰。允。
정조 5년
沈有鎭。以戶曹言啓曰。臣尙淳。今日以全羅道群山聖堂倉漕舡點檢事。出來江上矣。法聖倉所屬光州等十二邑庚子條。田三稅及大同合米太二萬三千三百九十石零。本倉元漕舡二十九隻及賃舡一隻合三十隻分載。亦爲無事來泊。故一體點檢之意。敢啓。傳曰。知道。
정조 5년
李養鼎。以義禁府言啓曰。徒配罪人金若行。絶島定配事。承傳啓下矣。罪人金若行。全羅道珍島郡金甲島。絶島定配。而以承傳內辭意。添書於前罪目。依例發遣府書吏。自黃海道遂安郡配所執捉。仍令押送。何如。傳曰。允。
정조 5년
又以義禁府言啓曰。前郡守徐命瑞。拿囚之意。敢啓。答曰。捧供以聞。
정조 5년
漢城府啓目粘連。咸昌居幼學黃河潤。山訟公決後狀聞之意。分付道臣。何如。啓。依允。
정조 5년
義禁府啓目。衿川前縣監申耆。更招云云。特敎更招之下。問目內辭緣。漫漶爲說。泛稱遲晩。刑推得情。何如。啓。除刑推議處爲良如敎。
정조 5년
刑曹啓目。康壽甲李得完金始采等。亦莫重御轎。至有折杠之擧。而敢欲掩置。不爲奏達。論其所爲。萬萬可駭。竝只以此照律。何如。啓。依允。
정조 5년
掌令朴宗彦。持平鄭益柞。校理徐有成。副校理李謙彬。正言權以綱宋民載。修撰李鼎運。副修撰鄭淵淳柳孟養啓曰。洪樂純。性本奰慝。行又陰譎。平生伎倆。只圖濟己私而充壑慾。素心濫滑。不知敬君父而畏國法。自在當時。固已目之以愚蠢無識之人。及其地處漸盛。形勢漸張之後。癡頑之習。日以放肆。經營之計。日已安排。挾乃姪之勢。作爲藉賣之資。恃眷遇之隆。遂爲竊弄之階。乃以爲國家之事。在其掌握。搢紳之士。入吾圈套。爪牙旣張。鷹犬俱集。以無嚴無忌之心。生不奪不厭之慾。頤指意使。逐去首席。掦揚獨相。志氣橫濫。一國風靡。勢熖日熾。威福不在於上。權柄遂移于下。國勢日孤。人心日懼。論其負犯。已是罔赦之案。至若乙未冬。是何等時也。此正人臣明目張膽。矢死靡他之日。反懷其然豈其然之心。則其罪尤當如何。噫。究厥罪狀。若是深重。而聖度寬大。罰止削黜。兩載請討。未蒙兪允。王章久屈。輿情益憤。況今其姪。未加顯戮。徑斃牖下。則以國榮應坐之人。決不可一向偃息於郊垌之間。以貽國家無窮之慮。請削黜罪人洪樂純。爲先亟施絶島安置之典。答曰。不允。
정조 5년
掌令朴宗彦。持平鄭益祚啓曰。噫嘻痛矣。德相之罪。可勝誅哉。假托儒名。附麗權凶。孤負招延之聖眷。陰助沮遏之凶圖。或進或退。無不關由於國榮。一言一默。無不聽命於國榮。乃敢以四字凶書。受之於國榮。肆然謄呈。凶謀逆節。於是乎綻露無餘矣。究厥罪狀。與國榮。一而二二而一者也。噫。亂臣賊子。從古何限。而藉其山林之名。挾其權奸之勢。腸肚相連。語脈交通。必欲禍人家國者。夫孰如德相之罪盈惡極者哉。此實莽操懿溫之所未嘗有。耇輝仁弘之所不敢爲也。國榮告退之日。直以陰幸其去等說。登諸章奏。侵詆朝廷。以此觀之。國榮之血黨死友。德相是已。邦刑旣失於國榮。王法又屈於此賊。亦何以懲亂逆而洩輿憤乎。請削奪官爵罪人德相。亟令王府設鞫嚴問。夬施當律。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌天之罪。難貰之惡。實不勝指屈枚擧也。威福在手。權傾人主。淵膝惟意。鉗制朝紳。八方爭輸貨賂。百官多出門下。上以累聖上則哲之明。下以亂一初淸明之治。擧國臣民。莫不抳腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公座之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮戲大計。陰畜異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。宋煥億。本以妖邪之性。濟以奸譎之行。平生伎倆。閃倏陰巧。而趨附國榮。托爲窩屈。誘引乃叔。作爲奇貨。或有議論之相通。則甘爲紹介。或有謀計之排布。則聽其指使。心腹糾結。口耳和應。爲一世之嗤罵仄目者。久矣。而特以國榮之故。人不敢言。噫。沮遏大計。爲國榮之逆節。而其趨承者煥億也。四字凶言。爲德相之死罪。而其慫慂者煥億也。論其負犯。實有浮於其叔。請行副司直宋煥億。亟令王府設鞫嚴問。期於得情。答曰。事貴誠實。況是懲討之擧。尤有自別。古人沐浴之義。亦出於懋積誠意。今日兩司之啓。誠乎否乎。三司諸啓之近日援例姑停者。蓋以請雖從之。律不可施也。今玆新發之論。一曰置辟。二曰設鞫。與姑停之啓。律名毫無異同。豈或爾等認以當允而請之乎。抑或非不知不當允而請之乎。以此以彼。事之不誠。孰有甚於此。決不可但將二字例批。隨請漫應矣。至於第二件事。曾有先朝受敎。繼有年前定式。能賊已發之啓。諉之以申令之前。縱難遽停。而今後冒禁。殊極駭惑。執法之地。胡乃乖法至此乎。
정조 5년
掌令朴宗彦。持平鄭益祚。正言權以綱宋民載啓曰。臣等。俱以無似。本不合於耳目之任。而巨慝斯得。大論方張。憂憤所激。不敢遲待。相率齊籲矣。及承聖批。十行辭敎。誨責備至。臣等。相顧失圖。竊不勝悚恧之至。第伏念逆如國榮。而徑斃牖下。惡如德相叔姪。而偃處郊垌。三賊之內外和應。沮遏大計之陰凶叵測者。實亘萬古所無之逆。則決不可一日容貸。故方當傳啓姑停之日。豈不知此非其時。而前啓之姑停。雖是已例。至於目下劇逆之請討。有不容少緩。直請當律。烏可已乎。至若追施之律。臣等亦知有先朝禁令。而國榮旣斃之後。亟施大逆之律者。惟此孥籍一事。事有經權。法有時而通變。豈可膠守已定之式。而不思所以沬血之義乎。臣等。竊以爲經斃之逆。當施孥典。偃息之賊。宜加究問者。乃所以伸法。不知爲乖法也。只緣臣等。誠意淺薄。未能孚格。致勤聖敎。以此情地。何可一刻仍冒於臺次乎。請命遞斥臣等之職。答曰。纔謂知非其時。旋說宜請當律。胡乃矛楯之甚也。法如金石。人君亦不得以低仰。則焉有人君而捏引權變之義。敢曰此伸法也。非乖法云爾乎。又若豈可膠守已定之式云云。大是妄發。不守定式。法將安用。爾等。第看王府揭板之先朝受敎也。今予縷縷之敎。豈有他哉。所惜者法也。觀於逆能逆輅逆雲之不施追律。而微意。蓋可知已。如使爾等。欲伸沐浴之義。亦何必冒禁越法。發收孥籍産之啓然後。方可愜輿情而塞公義乎。言官遞易。固自不輕。隳壞典憲。所係甚大。依啓。
정조 5년
弘文提學李性源上疏曰。伏以臣。重叨文任。有日于玆。而旣不敢祗肅。又不敢陳籲。誠以區區情勢。初無容擬議去就故耳。卽因端午帖出韻科次。天牌之降。至再至三。一向泯默。非義所安。不得不略入文字。仰請處分焉。噫。館閣之職。何等淸要。爲臣謏陋。本非其人。向來迫隘一出。至今滿心慙悔。況所遭人言。至爲深峻。斥之以擧措顚錯。斷之以循私蔑公。遣辭措意。有非一時官制之規。從玆以往。文苑一步。永作鐵限。不但臣心之所自劃。實是通朝之所共諒。日月之明。亦必有以俯垂照燭矣。飭敎之下。萬萬惶蹙。而寧被逋慢之誅。決無轉動之望。試事在卽。製員咸造。以此不可緩之事。責此不可進之身。國體徒損。臣分益虧。惟有早賜變通。庶爲兩便公私。伏乞聖明。亟削臣所帶提學之任。仍治臣屢違召命之罪。以靖私義。以肅朝綱。不勝幸甚。答曰省疏具悉。到今追提。大是意外。卿其勿辭。卽速行公。
정조 5년
兵曹判書洪樂性上疏曰。伏以臣。感激殊遇。志在殫竭。强加驅策。以爲一半分報效之圖。而年紀衰邁。才力朽鈍。早晩貸誤。自知甚明。卽者儒臣。以向日郊館動駕時。不能檢飭諸郞事。乃有譴責之請。臣於是。竊不勝惶蹙之至。伊日初吹後龍旗之經先遠出。有關師律。稟命之下。諸郞之不卽待令。實係紀綱。苟究其故。莫非臣平日不能蕫率之致。儒臣相規之言。無以自解。聖度天大。罰至問備。愧恧之餘。繼以感惶。而顧臣區區私義。有不敢以已經薄勘。晏然在職者。玆敢略陳短章。仰暴微懇。伏乞聖慈。俯垂諒察。亟命鐫削臣職。以肅朝綱。以安賤分。千萬幸甚。答曰省疏具悉。卿其勿辭行公。
정조 5년
辛丑五月初二日辰時。上御誠正閣。同副承旨入侍時。同副承旨沈有鎭。假注書趙興鎭。記事官徐龍輔鄭東浚。以次進伏訖。上命讀各道狀啓。有鎭讀奏。命退。承史以次退出。
정조 5년
辛丑五月初二日巳時。上御誠正閣。諸承旨入侍時。行都承旨蔡弘履。行左承旨李亨逵。右承旨徐有防。左副承旨李養鼎。假注書趙興鎭。記事官文采五徐龍輔。以次進伏訖。上曰。適有藥饌。諸承旨共嘗。好矣。有防曰。明日親臨文臣製述時。臣則當以該房入參。而食代承旨。則必經稟然後。待下敎擧行矣。今番則以何承旨爲食代乎。上曰。以左承旨爲之。好矣。亨逵曰。玉樞丹合製時。前期行祀。而自本局行祀。則香祝。由光範門矣。今番則詣昌慶宮行祀矣。受香與他受香同日。故當由敦化正門而入。昌慶宮時。亦由興化正門矣。上曰。除標信開閉。可也。弘履曰。臣待罪承文院公事提調。文書去來。管領而裁版。倭船單子。尙未下。故文書不得擧行云矣。上曰。當搜下政院矣。弘履曰。臣以司饔提調。連捧日供生雉。而適見醫書。則自正月以後至九月。其前。雉有害無益云。莫重御供。旣有醫家所忌。則不必捧之。且聞年老藥院下隷言。則在前以此忌。供雉停捧矣。自近年更爲復古云矣。上曰。醫書所忌之說。何如乎。弘履曰。臣雖未得誦之。而大體盛言其無益於人矣。上曰。弘文提學撕捱。以向來情勢爲然耶。有防曰。然矣。上曰。日已向晩。提學尙不入來。端午帖。似難今日內製進矣。有防曰。抄啓人員。待開門一竝來待。而其中實錄郞廳來待。故今日則史局之役。似有停止之慮矣。上曰。皆令退去。待提學承牌後入來之意。分付。以弘文提學李性源三牌。何以爲之。啓辭。命有防書傳敎曰。旣無深嫌之端。事體所在。豈容如是。更卽牌招。斯速擧行。命艮。諸臣以次退出。
정조 5년
辛丑五月初二日未時。上御誠正閣。右承旨入侍時。右承旨徐有防。假注書趙興鎭。記事官文采五徐龍輔。以次進伏訖。上命采五曰。奎章閣仕進堂郞知入。采五承命出回奏曰。前直提學徐浩修二直提學沈念祖入來云矣。上曰。前直提學二直提學入侍。賤臣承命出。與前直提學徐浩修。二直提學沈念祖。偕入進伏。上曰。今日卿等。有何事而齊入耶。念祖曰。欲修內閣日記入來矣。上曰。皆有窩書冊。趁今有暇。更爲分帙整置。似好矣。浩修曰。端午前。則似無暇日。以初六日爲之。好矣。而皆有窩旣是深近之地。檢書官之出入。事涉非便。只使書吏擧行。便好矣。上曰。檢書官。旣屬本閣。則出入似無如何之端。以檢書官擧行。宜矣。念祖曰。本閣日記。今方修整。而凡例多有掣礙之端。尙未定規例矣。上曰。凡例。何以定之。則爲好耶。取考政院日記。憑照爲之。似好矣。念祖曰。凡例中閣臣入侍時。承史及諸臣座目之倂書。似不緊關矣。上曰。此是內閣日記。當以閣臣爲先。列書諸閣臣後。承史則以小註。雙書承旨某史官某某。可也。至於閣臣以外諸臣。或有以閣事建白者。則亦於閣臣入侍座目中。竝書之。好矣。而凡閣臣所撰文字。則文移等俗文字外。一竝詳錄。閣臣之兼館職者。以館職有應製者。亦爲收錄其文字。凡進書。如進明義錄。進宋史筌。皆書其撰修本末及撰修諸臣姓名。宜矣。浩修等曰。內閣設置。專爲典守列聖御製。編次當宁御製。則閣中最重之事。急先務。莫過於此。而到今本閣規模措置。漸次備具。獨於最重急先之一大條件。尙未擧行。眞所謂名實之不相符也。上曰。所陳誠然矣。春邸時御製。太半遺失。而御極以後。綸音傳敎中。亦多有可以採錄者。所謄御製冊子。從當下本閣。卿等。會同編次。宜矣。浩修曰。外閣釐正事。臣旣承下敎。故向與外閣掌務官徐鼎修會同。考出前後文簿。更定新節目及式例。日前正書以送於徐鼎修處。似當與提調往復。以爲從速入啓之地矣。上曰。何以釐正乎。浩修曰。外閣一年應捧。爲七千四百兩。而舊式例。則一年應下不足之數。爲三百餘兩。且無閏朔磨鍊。故以此年年加用引下之數。爲四千八百餘兩。今年自三月至九月應下。又無出處矣。大低舊例中應下名色。皆是漸次磨鍊。以致濫費者。而自初不緊員役又多。因循至今。至於莫可收拾之境。若無汰減之政。實難變通。故如唱準。則減四孟朔加布。守欌諸員則減五人。書吏則減二人。大廳直則減一匹。此外堂郞騶。直閣內公用之漸次磨鍊者。一竝減之。通計新式例。一年應下。則爲七千四百兩。而但今年內三月至九月不足之數。不可不區劃。閣中公廨處處頹圮。亦不可不修改。故此則先貸均廳錢二千兩用之。自均廳。每年給貸錢中。分數計減之意。載目錄中。而年年預買員役料布之規。自今革罷矣。上曰。唯。念祖曰。外閣遠在南山下。故凡事擧行。自多相妨。移設於闕外近處。則甚好。而國榮之家。法當還收。以此移設。似好矣。浩修曰。外閣吏隷。若移接於內閣近處。則凡事不得自由。故必有難便之說。而若果移設。相爲統攝。則凡事實多便好。而舊外閣。斥賣補用於移接時修改之役。尤甚便當矣。上曰。此事誠順便。更爲商量以定。好矣。命退。諸臣以次退出。
정조 5년
辛丑五月初二日未時。上御誠正閣。前二直提學二直提學直閣入侍時。右承旨徐有防。假注書趙興鎭。記事官文采五徐龍輔。前二直提學徐浩修二直提學沈念祖。直閣徐鼎修。以次進伏訖。上曰。卿等。因何事入來闕中乎。念祖曰。日記修整事。旣伏承聖敎。故今日欲爲相議修整而入來矣。浩修曰。今年正月日記。俄與二直提學。相議出草。而丙申九月以後日記。則臣方修正出草。然伊時事實。無以追後考出。三朔以內。逐日只書閣內無事而已。此可悶也。至於伊時節目及序文。似必有之。而覓之閣中而不得矣。上曰。草本安在。浩修曰。臣方持來矣。上曰。進之。有防入之。上覽後敎曰。好矣。丙申日記。則以此仍爲正書粧置。可也。伊時節目。卽李秉模撰進者。序文則黃景源撰進者。第問于黃景源。可也。念祖曰。大凡入侍承史。當爲座目之首。日記中入侍諸臣列書時。先書承史。次書閣臣。似好矣。上曰。此是內閣日記。當以閣臣爲先。列書諸閣臣後。承史。以小註。雙書承旨某史官某某。可也。至於閣臣以外諸臣。或有以閣事建白者。則亦於閣臣入侍座目中。竝書之。好矣。浩修等曰。內閣設置。專爲典守列聖御製。編次當宁御製。則閣中最重之事。急先之務。莫過於此。而到今本閣規模措置。漸次備具。獨於最重之一大條件。尙未擧行。眞所謂名實之不相孚也。上曰。所陳誠然矣。春邸時御製。太半遺失。而御極以後。綸音傳敎中。亦多有可以採錄。御製謄出冊子。從當下本閣。卿等。會同編次。可也。閱古樓新購書及江都所來冊子。何不入來藏弆乎。念祖曰。端午以前。則連値有故。故與前二直提學相議。欲於初六日。入來擧行矣。上曰。使檢書官輩。竝力擧行。則似可速了矣。浩修曰。似難於數日內了當。而此是深嚴之地。檢書官輩出入。亦甚惶悚矣。上曰。何妨之有。使檢書官入來分力。可也。浩修曰。外閣釐正事。臣旣伏承下敎。故向與外閣掌務官徐鼎修會同。考出前後文簿。更定新節目及式例。日前正書以送于徐鼎修處。似當提調往復。以爲從速入啓之地矣。上曰。何以釐正乎。浩修曰。外閣一年應捧。爲七千四百兩。而舊式例。則一年應下不足。爲三百餘兩。且無閏朔磨鍊。故以此年年加用引下之數。爲四千八百餘兩。今年自三月至九月應下。又無出處矣。大抵舊例中應下名色。皆是漸次磨鍊。以致濫費者。而自初不緊員役又多。今至莫可收拾之境。若無汰減之政。實難變通。故如唱準則減四孟朔加布。收欌諸員則減五人。書吏則減二人。大廳直則減一疋。此外堂郞騶。直閣內公用之漸次磨鍊者。一竝減之。通計新式例一年應下。則七千四百兩內。每年應餘爲九百餘數。此則足當閣內不時之用。及閏朔應下。而又有餘儲也。或者以爲收欌五人印役時。似有不足之慮云。而臣則以爲所收欌之役。常時無一事閑遊。而空費朔布。印役時。不過分類鑄字編傍之勞而已。眞是員役中最不緊者。且自前印役時收欌諸員不足。則以書吏通瀜用之矣。但今年內三月至九月不足之數。不可不區劃。閣中公廨處處頹圮。又不可不修改。故此則先貸均廳錢二千金用之。自均廳。每年給貸中計減之意。已載節目中。而補缺庫則利條錢五千金還報。每年引用錢四千八百餘金。預置員役料布之規。自今革罷。只存節用收布二庫。以爲閣中公用。及員役朔布出納之地矣。上曰。然則閣中所用。雖有所剰。見汰員役。得無呼冤之端耶。浩修曰。雖有些少稱冤之言。皆是閑雜無用之窠。故果除減矣。念祖曰。外閣。移設於闕外近處則甚好。而國榮之家。法當還收。以此移設。豈不便乎。浩修曰。外閣吏隷輩。皆以爲狹窄難容云。而此則渠輩移接內閣近處後。凡事不得自由。故爲此沮戲之言也。若果移設。則內外閣。相爲統攝。凡事必多便穩。而舊外閣。亦可以賣取。補用移接時也。上曰。此事誠順便矣。浩修曰。樓則似不可不撤毁矣。上曰。何必毁撤乎。仍爲藏書之室。則亦何妨耶。命退。諸臣以次退出。
정조 5년
行都承旨蔡弘履坐。行左承旨李亨逵坐直。右承旨徐有防坐直。左副承旨李養鼎坐。右副承旨趙時偉坐。同副承旨沈有鎭坐。注書二員未差。假注書趙興鎭病趙衍德藥院直。事變假注書姜彙鈺仕。
정조 5년
趙時偉啓曰。卽者。內醫院官員。以都提調意來言。提調洪樂性。謂有情勢。陳疏承批之後。尙不行公。當此輪直之時。今日又不仕進。事甚未安。令本院稟旨牌招事。言送矣。提調洪樂性。卽爲牌招。何如。傳曰。允。
정조 5년
蔡弘履啓曰。弘文提學李性源牌不進推考傳旨。今方捧入矣。端午帖出韻科次。期限已過。而日事違召。無意膺命。事體所在。誠極未安。更卽牌招。以爲擧行之地。何如。傳曰。允。事體所在。極爲寒心。然則以提學之故。帖試將不得擧行乎。違牌去來。勿爲呼望。另加催促。
정조 5년
傳于徐有防曰。弘文提學牌去來催促。
정조 5년
蔡弘履啓曰。吏曹判書李衍祥。參判鄭民始。參議鄭志儉。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 5년
以吏曹參議鄭志儉。牌不進罷職傳旨。傳于蔡弘履曰。只推。
정조 5년
蔡弘履啓曰。吏曹參議鄭志儉。旣有只推之命。一體牌招。何如。傳曰。允。
정조 5년
有政。吏批。判書李衍祥牌不進。參判鄭民始進。參議鄭志儉進。行左承旨李亨逵進。以李鼎運爲掌令。金魯鎭爲判尹。尹尙東爲持平。朴天行嚴思憲爲正言。趙鼎鎭爲兵曹參議。李益燦爲社稷令。
정조 5년
兵批。判書洪樂性藥院直。參判尹坊祭官差。參議吳大益入直進。參知趙鼎鎭未肅拜。右承旨徐有防進。副護軍朴宗彦。副司直鄭益祚。副司果權以綱宋民載趙鎭憲。
정조 5년
備邊司薦望。御營大將李敬懋李邦一李漢昌。
정조 5년
李亨逵啓曰。卽者。兵曹郞廳來言。左邊捕盜大將望。當爲擬入。而判書洪樂性。謂有情勢。不得擧行云。捕將差出。誠爲緊重。而不卽擧行。事體未安。兵曹判書洪樂性。推考警責。使之卽爲擬入。何如。傳曰。允。
정조 5년
兵曹。以李漢昌爲左邊捕盜大將。
정조 5년
李亨逵啓曰。新除授左邊捕盜大將李漢昌。卽爲牌招。命招及大將牌傳令牌。卽爲傳授。何如。傳曰。允。
정조 5년
又啓曰。假注書李集斗。身病猝重。勢難察任。今姑改差。何如。傳曰。允。
정조 5년
假注書李集斗改差。代以趙衍德爲假注書。
정조 5년
沈有鎭。因實錄廳郞廳。以摠裁官意啓曰。本廳謄錄郞廳尹履相徐配修李厚圭。粉板郞廳李泰賢李羽晉柳星漢。身病俱爲猝重。謄錄郞廳洪秉益。粉判郞廳兪任柱。皆有親病。勢難察任。今姑減下。掌樂正朴聖泰。前掌令權坪。前持平趙城鎭。粉板郞廳差下。前監察申史澳。前直長李之衍。前典籍李周顯。謄錄郞廳差下。使之察任。何如。傳曰。允。
정조 5년
吏曹。兼實錄記事官。朴聖泰權坪趙城鎭申史澳李之珩李周顯。
정조 5년
兵曹口傳政事。副司果。趙城鎭申史澳李周顯。副司正。李之珩。
정조 5년
沈有鎭。以吏曹言啓曰。今此宗廟永禧殿各陵宮園端午祭大祝。多以待從塡差。而時無職名。令該曹口傳付軍職。何如。傳曰。允。
정조 5년
又以禮曹言啓曰。今五月初五日健元陵陵上。顯陵兩陵上石物塗灰修改時。本曹堂上郞廳。依例兼進。以除廚傳之弊。何如。傳曰。允。
정조 5년
李亨逵。以漢城府言啓曰。臣伏承筵敎。以李柱國威脅部屬事。査問於當部吏屬。及本府其時該掌書吏。則部吏所告內。部吏洞任。則初無捉去分付之事。而其中該洞任掌。則金若行。閭家奪入。進告當部之後。所謂摠戎哨官金重彦者。憑藉御將家。以捉告過甚之說。無數恐喝。故洞任怯於後日侵責。至於告當部出立旨之境。重彦旣非爲若行曲護者。則其所恐脅。固已殊常。而本府書吏咸有澤爲名者。亦於部報未到前。柱國先自招致。以若行買入者。本以士夫家舍。方混入被捉。將有自當部論報之擧。明白査實。俾期無事之意。縷縷面及云。洞任則旣曰恐喝。府吏則便是誘囑。以此以彼。事旣眞的。別無更査之端矣。敢啓。傳曰。知道。
정조 5년
沈有鎭。因司饔院官員。以監膳提調意啓曰。內贍寺供上醋色味不合。故連爲申飭矣。今日供上猶復如前。屢次改備之際。日勢漸晩。闕供惶悚。不得已捧入。而御供事體。何等重大。若是不謹。萬萬駭然。當該進排官。令該府處之。下吏令攸司科治。何如。傳曰。允。
정조 5년
漢城府啓目粘。長湍居張檉。山訟公決後狀聞之意。分付道臣。何如。判付啓。依允。
정조 5년
辛丑五月初三日申時。上御誠正閣。坐直承旨入侍時。右承旨徐有防。假注書趙興鎭。記事官文采五徐龍輔。以次進伏訖。上曰。今日抄啓文臣。限前能一齊呈劵。以此推之。則行之年久。無間斷之弊。則其功效可期也。有防曰。聖敎至當矣。若月三講而二製。則抄啓文臣。皆是年少聰明者。幾何有成就之望乎。上曰。今日直閣之文善作矣。有防曰。自來有功程於四六矣。上曰。端午帖出韻乎。有防曰。已出韻矣。上曰。今日內斯速製進之意。分付。命退。諸臣以次退出。
정조 5년
行都承旨蔡弘履坐。行左承旨李亨逵坐。右承旨徐有防坐直。左副承旨李養鼎坐。右副承旨趙時偉坐。同副承旨沈有鎭坐直注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
徐有防啓曰。明日景慕宮展拜相値。視事頉稟。傳曰。允。
정조 5년
傳于李亨逵曰。雨勢若此。試講。待晴擧行。
정조 5년
傳于沈有鎭曰。同副承旨馳詣宗廟永禧殿景慕宮。奉審摘奸以來。
정조 5년
沈有鎭。以御營廳言啓曰。今五月初五日景慕宮展拜時。依兵曹節目。集春營入直軍二十名。領軍把摠元啓弘。哨官李釴率領。月覲門左邊設布帳外排立。東營入直軍三十名。把摠金宗煜。哨官金德基率領。宮大門外把守。而竝待標信出用解嚴後。還入直間。集春營哨官南述老。東營哨官金啓漢。代直之意。敢啓。傳曰。知道。
정조 5년
禁府啓目。前郡守徐命瑞原情云云。傳旨問目內辭緣。游辭漫漶。不爲直陳。其爲情狀。萬萬痛駭。所當請刑是白乎矣。年過七十。法不當請刑。上裁。何如。判付啓。以草記議處照律爲良如敎。
정조 5년
辛丑五月初四日卯時。上御春塘臺。宣傳官親臨試講入侍時。試官兵曹判書洪樂性。禁衛大將李敬懋。參考官鄭東浚。左承旨李亨逵。右承旨徐有防。假注書趙興鎭趙衍德。記事官文采五徐龍輔。以次序立訖。亨逵曰。今此試講時進排事及紙硯等物。勿爲待令事。已有下敎矣。兵曹今不爲進設。將有一番定式然後。可無日後之弊。何以爲之乎。上曰。今此試講。數張紙一箇硯足矣。此則取用於兵曹。可也。上曰。侍衛雨具。上曰。宣傳官先爲應講。別軍職。姑爲待令。樂性曰。別軍職姜五成。聞已年滿云。當不參試講乎。上曰。不但以別軍職爲然。宣傳官中。亦有年滿者。許除應講。可也。上曰。此講亦有抽栍乎。樂性曰。然矣。上曰。講式當至幾張乎。敬懋曰。只止二張。而大文則面講。陣圖則背講矣。上曰。宣傳官。勿拘講式加講一張。可也。上曰。先講人當試鋪陣法。知陣敎鍊官。使之待令于近處事。分付。亨逵承命。分付。上曰。鋪陣亦有收栍乎。敬懋曰。然矣。命開講。掌務官呼講員名。宣傳官。以次進講兵學指南。講未訖。上曰。雨勢如此。待晴擧行。可也。仍命少退。諸臣以次退出。少頃。上移御摛文院。仍開講。掌務官呼講員名。以次進講訖。上命別軍職進講。至李潤彬進講。上曰。奏聲低婉。有若驕蹇者然。文臣應講。猶不當如是。況以武弁而焉敢若此。揆以筵體。極涉駭然。今此在筵諸臣。初無一言提飭。是亦可怪矣。樂性曰。臣方詰問文義。故未及警飭矣。亨逵曰。臣亦欲請飭而未果矣。上曰。觀其擧措。極涉駭怪矣。講訖。上曰。禁將亦講陣法。又設陣圖。敬懋承命進講訖。仍鋪陣圖。上曰。將臣則與他有別。此等處。益加留意。可也。命書傳敎曰。文試創初之日。旣有賞典。武豈異同。宣傳官試講時。講居首陣居鋪陣居首宣傳官朴基豊箭竹。準文臣居首例。之次宣傳官李儒敬。之次宣傳官金峻岳箭竹。準三中三下例。分等施賞。別軍職試講時。講居首陣居首別軍職朴基豊箭竹。準他居首例。之次別軍職吳毅常箭竹。準宣傳官。之次例施賞。依此捧傳旨。此後或有試講之擧。當待次計劃。不必每每論賞。以此知悉。又命書傳敎曰。明日當由月覲門展拜。該房知悉。仍命退。承史以次退出。
정조 5년
辛丑五月初四日申時。上御誠正閣。坐直承旨入侍時。右承旨徐有防。假注書趙興鎭。記事官徐龍輔鄭東浚。以次進伏訖。上曰。直閣入來乎。有防曰。入來矣。上曰。直閣入侍。賤臣承命出。與徐鼎修偕入。上曰。昨日直閣所製之文。果爲善製。超出於人。予用嘉尙。此後講製之工。益加留意。可也。命讀各道雨澤狀。有防讀奏訖。命退。諸臣以次出。
정조 5년
行都承旨蔡弘履坐。行左承旨李亨逵藥院直。右承旨徐有防式暇。左副承旨李養鼎坐。右副承旨趙時偉坐直。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
徐有防啓曰。明日至國忌齋戒正日初十日。視事頉稟。傳曰。知道。
정조 5년
大駕詣景慕宮展拜。仍爲還宮後。奎章閣政院玉堂藥房口傳問安。答曰。知道。
정조 5년
沈有鎭啓曰。卽伏見慶尙監司李文源箭竹狀啓。則四月十一日封發者。今日始爲到院。計其日子。極涉稽緩。原狀啓纔已捧入。而該道臣不可無警。推考。何如。傳曰。允。
정조 5년
沈有鎭啓曰。明日朝講。兩司無進參之員。除在外疏批未下外。未肅拜人員。竝待開門牌招。何如。傳曰。允。
정조 5년
以大臣寘處政事。取稟。傳于蔡弘履曰。當日爲之。
정조 5년
有政。吏批。判書李衍祥病。參判金夏材進。參議鄭志儉差祭。左承旨徐有防進。吏批啓曰。判書李衍祥病不來。參議鄭志儉差祭。小臣獨政未安。何以爲之。敢稟。傳曰。仍爲之。以林濟遠爲修撰。權噵爲右參贊。李秀夏爲兵曹佐郞。兪駿柱爲工曹佐郞。
정조 5년
兵批。判書洪樂性進。參判尹坊病。參議吳大益守宮。參知趙鼎鎭入直。同副承旨沈有鎭進。以尹東晢爲都摠管。朴敦行爲五衛將。李邦翊爲訓鍊主簿。李奎章爲洪忠中軍。判中樞單。鄭存謙。僉知二單。金明遇李光運。副司直韓光會。
정조 5년
兵批。再政。以李潤彬爲古群山僉使。知事單李益炡。
정조 5년
備邊司薦望。以李昌運爲御營大將。
정조 5년
兵曹。御營大將。李昌運。
정조 5년
兵曹。禁軍別將。徐有大。左邊捕盜大將。李昌運。
정조 5년
備邊司薦望。以申大謙爲平安兵使。
정조 5년
蔡弘履啓曰。平安兵使申大謙。節度使下批政事取稟。明日爲之事。命下矣。吏曹堂上。待明朝牌招。一體開政。何如。傳曰。允。
정조 5년
備忘記曰。命召傳授。不容遲緩。平安兵使李昌運。移拜御將之代。卽令廟堂擬薦。待下批明日辭朝。
정조 5년
以平安兵使節度使下批政事取稟。傳于沈有鎭曰。明日爲之。
정조 5년
下備忘記曰。新除授御營大將。方在任所。上京必將多費日子。戎垣重任摠察之人。不可但令虛縻兼銜而已。卽爲兼佩兼領。新大將上來間。營中凡事。着意摠釐事。兼御營大將具善復。牌招聽傳敎。仍傳命召。
정조 5년
蔡弘履啓曰。左邊捕盜大將李昌運。時在平安兵營任所。上來間。以右大將李敬懋。依前仍察。何如。傳曰。允。
정조 5년
徐有防。以禮曹言啓曰。玉山書院陶山書院。遣官致祭。祭官祀品。依年前華陽書院致祭時例。磨鍊事命下。而華陽書院致祭時。則因傳敎。承旨進去矣。今番則。何以爲之乎。敢稟。傳曰。遣承旨爲之。明日辭朝。
정조 5년
蔡弘履啓曰。玉山書院陶山書院。遣承旨致祭事。命下矣。何承旨進去乎。敢稟。傳曰。左副承旨進去。
정조 5년
沈有鎭。以備邊司言啓曰。依下敎招問司宰監貢人。則以爲魚醢各種。進排於待令各處。而近來民魚一種。稀貴於市上。逐日進排。萬無其勢。故民魚一尾價錢。二月十一日爲始。以八錢代納矣。八錢果是準價。故四月初十日。藥院都提調。聞貢人難支之狀。招問貢人後。從願以五錢定給。而自減價以後。掖庭待令所僅僅進排。至於內醫院待令所。艱苟所致。未及措備。自四月十一日。至今五月初一日。全數未給。果於囚禁之後初四日。始爲進排。別無操縱侵責之事。此外石魚卵醢白蝦等三種。則俱以本色。依定式無弊進排云矣。敢啓。傳曰。知道。無論中使醫官或掖隷院屬。渠輩尙具知覺。今番直宿之時。雖無糧料饌品之頒給。認爲榮幸。無或不可。且以渠輩儕流間事取譬之。凡有志喜之擧。必念共濟之義。務欲歸美。無至貽怨。而渠輩反於是。一尾魚族之捧食。渴覓不已。或以他物需索。或以高價徵斂。以至柴炭鹽醬等種種瑣屑之物。惟意占退。誅求爲事。不恤飮食之賤。但充口腹之累。胡乃無恥之甚。眞可謂於汝予何誅者也。然旣從貢人輩代納之請。則猶與無端防納有間。更觀前顯。當嚴處矣。至於貢人所爲。亦係民習。朝家設貢。不用於公用。將馬用哉。始因市價之騰貴。乞以代納。末乃意慾之漸滋。全然闕捧。該院囚禁。烏可已乎。旣經科治。更不必追勘矣。竝令以此。分付。月前。已以此與前判堂有酬酢者。直宿人之自戶曹入給糧饌。元非古例。古則皆自差備措辦宣飯矣。今若復此規。在渠輩。別無所損。在貢人。可除爲弊。戶判依此知悉。參考前例。就議本院都提調。草記。
정조 5년
又以吏批言啓曰。前領敦寧鄭存謙。今已終制。當爲置處。而領敦寧一窠。他大臣今方見帶。本曹無相當窠。依例送西之意。敢啓。傳曰。知道。
정조 5년
又以兵批言啓曰。前領敦寧鄭存謙。自吏曹送西矣。當爲隨品置處。而領中樞一窠。判中樞二窠。他大臣及輔國判書李益炡。今方見帶。依例從座目。李益炡。降付知中樞。其代鄭存謙下批。李益炡。知中樞下批。而時無見窠。依例作闕下批之意。敢啓。傳曰。知道。
정조 5년
又以兵曹言啓曰。新除授平安兵使申大謙。方在罷散中。何以爲之。敢稟。傳曰。敍用。
정조 5년
蔡弘履。以摠戎廳言啓曰。島配罪人金若行。前後負犯。若何。況其閭家奪入。亦何等不法之事。而本廳哨官金重彦。敢生曲護之意。威脅洞任。多般咆喝。究厥罪狀。萬萬痛駭。不可置之於將官之任。爲先汰去之意。敢啓。傳曰。知道。待用棍時。各別嚴棍。
정조 5년
又以義禁府言啓曰。時囚罪人徐命瑞原情公事判付內。以草記議處照律事。命下矣。徐命瑞段。如渠罪犯。幸蒙天恩。薄竄旋宥。則固當縮伏感惶。而不悛舊習。縱子肆惡。廣占步數而種植樹木。將欲平夷人塜之計。究厥所爲。萬萬痛惡罪。取考律文。則大明律不應爲條。有曰凡不應得爲而爲之事理重者。杖八十。大典禁制條。有曰私占柴草場者。杖八十。大明律發塜條。有曰若平治他人墳墓者。杖一百。名例。有曰二罪以上俱發。以重者論。大典推斷條。有曰犯私罪杖一百。決杖。告身盡行追奪。先朝受敎內。王府決杖者。代以金贖矣。徐命瑞。從重論杖一百收贖。告身盡行追奪。放送。何如。傳曰。允。如有功議。減一等。
정조 5년
李養鼎。以義禁府言啓曰。時囚罪人徐命瑞。杖一百收贖。告身盡行追奪事。照律草記批旨內。如有功議。減一等事。命下矣。徐命瑞四代祖景霌。宣武原從功臣達城尉四寸親云。功議各減一等。杖八十收贖。奪告身三等。放送之意。敢啓。傳曰。知道。
정조 5년
又以義禁府言啓曰。內贍寺奉事崔在修拿囚之意。敢啓。傳曰。分揀放送。
정조 5년
吏曹判書李衍祥疏曰。伏以臣竊惟陳力就列。不能者止。此聖人之訓也。夫以微官庶僚之列於百執事者。罔或不然。矧乎忝長六官。任以銓衡之重者哉。顧臣迷闇不職之罪。屢控於瀝血之章。而聖德慈覆。輒賜寬暇。遲徊淟涊。至今苟冒。心計謬戾。國體虧損。惶恧悶蹙。未敢晷刻自安。而京察之期。又復不遠矣。向來注措之顚錯。或可諉以生疎。而日月旣久。瑕類轉多。荒疎之質。未易變化。則尋常差除。尙不容一任其怪舛。況此大政之所關甚重者乎。伎倆畢露。憒憒無能之實。罔以自掩。臣雖無恥。又安忍知其不可而强爲。以犯圬者之所譏哉。且考本曹政例。數年以來。未有長堂之連行大政者。借使臣前後銓註。可幸無罪。決不當不遵已例。行他人之所未行。以重臣身之罪戾。以貽聽聞之駭惑。又其懵昧昏錯。萬無冒當之理乎。稽之古訓。參以近事。一遞之外。無他道理。旣已自劃於中心。亦賞質言於公坐。而間値淸齋。未及呼籲。政牌屢降。一向違逋。震越之極。靡所自容。嗚呼。以臣畸孤之蹤。綿薄之資。偏蒙聖上不世之殊造。陶鎔之化。眷毗之澤。殆若天地之育微物。雨露之滋枯荄。臣誠含恩戴德。銘肝篆肺。糜粉湯火。亦無所辭。而今則力旣難任。罪無所逃。未效報答之忱。徒歸瀆撓之科。撫躬循省。萬殞雖贖。抑臣之抗顔容容。亦已多矣。支離苟且。汔可休矣。重以素患風丹之症。熾發於奔汨之餘。有時精神如醉。眩暈委倒。顴頰遍浮。烘赤痒痛。外傳內治。姑無減勢。少觸風氣。輒復添加。密室深處。日夕涔涔。病狀之不可以起動供仕者又如許矣。一日在職。適增一日之罪。玆敢冒死悉暴於父母之下。伏乞聖慈。俯垂鑑諒。亟命鐫削臣職。仍治臣罪。以幸公私。不勝大願。臣無任屛營懇禱之至。答曰。省疏具悉。卿其勿辭行公。
정조 5년
辛丑五月初五日卯時。上詣景慕宮。展拜入侍時。行都承旨蔡弘履。行左承旨李亨逵。右承旨徐有防。左副承旨李養鼎。右副承旨趙時偉。同副承旨沈有鎭。假注書趙興鎭趙衍德。記事官徐龍輔金載瓚。以次隨駕。上具翼善冠袞龍袍。乘輿出協陽門。上曰。侍衛軍兵雨具。上曰。禁軍別將。不卽趁時待令。今此動駕之後。始乃蒼黃疾走。僅到肅章門內。揆以事體。極其駭然。仍下敎曰。禁軍別將李漢昌記過。駕出建陽門。又下敎曰。軍兵則擧皆來待衛外。而別將則如是晩到。事係紀律。焉可曲貸。仍命書傳敎曰。禁軍別將李漢昌罷職。其代。口傳差出。亨逵曰。別將未差之前。卽出兼別將。以爲隨駕之地。誠宜矣。上曰。可矣。上曰。別將望筒。從速擬入。亨逵承命。分付。亨逵曰。左邊捕盜大將李漢昌。旣有罷職之命矣。在前如此之時。有他邊大將兼察之例。何以爲之乎。上曰。右大將兼察。可也。出擧條亨逵曰。左邊捕盜大將罷職之代。旣有兼察之命。右邊捕盜大將李敬懋。卽爲牌招。聽傳敎。何如。上曰。依爲之。出擧條上曰。捕將命召。何不卽納乎。卽令催促以入。亨逵承命。分付。上曰。捕將別將望。卽速擬入事。更爲催促。亨逵承命。分付。上曰。御營大將望。改擬以入。出榻敎仍下敎曰。御將望。文宰及武宰中罷職人。勿爲擬入事。分付。賤臣承命出傳。駕出月覲門。由日膽門詣降輿所。通禮跪請降輿。上降輿入齋室。諸臣口傳問安訖。上詣展拜所。就板位西向立。通禮跪請再拜禮。上行禮畢。仍詣宮內奉審訖。上還詣齋室。卽命還輿。通禮跪請乘輿。上乘輿。命景慕宮都提調入侍。賤臣承命出。與都提調徐命善偕入進前。上曰。御將望。雖云協衆議。亦可謂太驟矣。命善曰。聖敎至當矣。然而古亦有王侯將相寧有種之語。今此通擬。雖涉太驟。觀其才器。實合是任。故如是擬入矣。上曰。三軍之任。固是重寄。而曾未歷試。徑先托任。有欠務實。惟當試可之後。以爲擢用。亦或未晩矣。命善曰。今則旣被譴罷。其所擬望。姑無可論。而在渠旣通將望。從後收用。亦甚無妨矣。上曰。其可謂通望乎。命善曰。望筒已經入啓。則是爲通望矣。上曰。卿其商量可合人。卽速擬入。可也。命善曰。臣出去後。當與僚相。議定其人。卽令入啓矣。命命善先退。上謂載瓚曰。校書館印役紙。當入幾卷乎。對曰。一卷所入之數。白紙則三卷。壯紙則二卷矣。上曰。自明日。爾其出去蕫役也。大駕出日瞻門。由月覲門建陽門入大內。諸臣口傳問安訖。以次出。
정조 5년
辛丑五月初五日辰時。上御誠正閣。右承旨入侍時。右承旨徐有防。假注書趙興鎭。記事官文采五鄭東浚。以次進伏訖。上曰。尙衣提調入侍。賤臣承命出。與尙衣提調鄭民始偕入。上曰。今日內入表裏。盡爲入之乎。民始曰。臣則有入侍之命。故副提調今方封進。臣則先爲入侍矣。上曰。吏判之病。近果何如云耶。民始曰。以風丹之症。尙未差減云矣。上曰。未知病勢之如何。而近有政命。則輒事違牌。此亦可悶矣。民始曰。聖敎至當。而聞欲圖遞云矣。上曰。明日抄啓文臣試講。將欲親臨以試矣。民始曰。然則內閣凡擧行。以節目定式爲之乎。上曰。行禮凡節置之。以便殿入侍樣擧行。好矣。上曰。同副承旨入侍。出榻敎賤臣承命出。與同副承旨沈有鎭偕入。命有防民始先退。命有鎭書傳敎曰。明日朝講爲之。命退。承史以次退出。
정조 5년
行都承旨蔡弘履坐。行左承旨李亨逵式暇。右承旨徐有防坐。左副承旨趙時偉坐。右副承旨金宇鎭坐直。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
徐有防。以吏批言啓曰。新判書命招。同參政事。何如。傳曰。允。
정조 5년
徐有防啓曰。抄啓文臣試講。一依武臣賓廳月三講例擧行事。命下矣。何承旨進去乎。敢稟。傳曰。禮房承旨進去。
정조 5년
傳于徐有防曰。武臣月三次賓廳講書。亦多入侍爲之之古事。況用命官殿講例。事體自別。今日抄啓文臣月講開場後。進去承旨及試官。率講員。朝講。同爲入侍。講員則旣已肅拜於試所。二三人式鱗次入侍。
정조 5년
傳于蔡弘履曰。朝講兩司不可不備員。在外臺諫許遞。前望單子入之。先入侍後謝恩。
정조 5년
傳于徐有防曰。朝講詣閤。已過半餉。臺諫無一人進參。事之寒心。用有旣乎。在外臺諫有闕之代。直閣徐鼎修。掌令除授。正郞李時秀。獻納除授。先入侍後謝恩。
정조 5년
傳于金宇鎭曰。詣閤承旨推考。
정조 5년
徐有防啓曰。今日朝講。兩司不可不備員。新除授臺諫。待下批牌招。以爲推移入侍之地。何如。傳曰。允。
정조 5년
以掌令徐鼎修。獻納李時秀牌不進罷職傳旨。傳于沈有鎭曰。只推。更爲牌招。
정조 5년
蔡弘履啓曰。吏曹判書李衍祥。參判鄭民始。牌不進推考傳旨。今方捧入。而開政命下之後。如是違牌。不卽擧行。事甚未安。參議鄭志儉試所進去。判書參判。更卽牌招。何如。傳曰。允。
정조 5년
傳于徐有防曰。玉堂前望單子入之。
정조 5년
傳于徐有防曰。在外承旨許遞。前望單子入之。
정조 5년
蔡弘履啓曰。吏曹參判金夏材。牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 5년
吏曹。兼直閣單徐鼎修。
정조 5년
兵曹口傳政事。副司直鄭志儉。
정조 5년
吏曹政事。以金熤爲吏曹判書。
정조 5년
蔡弘履啓曰。吏曹判書金熤再牌不進推考傳旨。今方捧入。而開政命下之後。屢違召命。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。旣無難强之情勢。則再違召命。劇義已伸。事體道理。不容若是。更卽牌招。申飭行公。
정조 5년
以掌令李鼎運。持平尹尙東牌不進罷職傳旨。傳于金宇鎭曰。只推。
정조 5년
徐有防啓曰。吏曹判書金熤。陳疏入啓。參判金夏材。再牌不進。推考傳旨。今方捧入。而開政命下之後。連違召命。不卽擧行。極爲未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 5년
又啓曰。吏曹參判金夏材。纔已承牌肅謝。而以加望問議事。今方出去矣。問議後入來開政。則望筒出納之際。必値撤漏。在前如此之時。有待明朝開政之例。何以爲之。敢稟。傳曰。依此爲之。
정조 5년
以平安監司三登金光洙押付營獄狀啓。傳于金宇鎭曰。司謁口傳下敎。大段駭眼。寧有如許措語。王言事體。何等嚴重。而以元不近似之說。謄書傳敎。分付該曹。轉及本道者駭怪云云。猶屬例語。抹下句。政院詳考伊時書出承旨。捧現告以入。當該司謁處誤傳委折。査實以啓。又如定配赴謫之說。尤無意義。當初傳敎。只曰令本道重繩云爾。則此四字。可謂外題。司謁設或誤傳。政院之不爲覆奏。亦何故也。近來院中。視飭敎。無異弁髦。一任生疎下位。故然。其時在院諸承旨。一竝推考。此狀啓。卽令該曹措辭下送。更爲修正上送。
정조 5년
兵曹口傳政事。副司直鄭民始。
정조 5년
徐有防。以實錄廳郞廳。以摠裁官意啓曰。本廳粉板郞廳趙城鎭。謄錄郞廳權裕。俱有身病。勢難行公。謄錄郞廳李周顯。時方在鄕。有難等待。竝姑減下。其代。前掌令尹行晉權。前獻納尹在醇。竝粉板郞廳差下。使之察任。何如。傳曰。允。
정조 5년
吏曹。兼實錄記事官尹行晉權尹在醇。
정조 5년
兵曹口傳政事。副司果尹行晉權尹在醇。
정조 5년
沈有鎭。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 5년
正言朴天行疏曰。伏以臣之自來情勢。萬萬危蹙。臺端一步。便成鐵限。其不可委之時月之稍久。揚揚復冒者。非但臣自量有素。實通朝之所共知也。館銜之有除輒膺。非不知亦涉淟涊。而亶出於粗伸分義之忱而已。向者諫臣之疏。復理前說。或謂之侵逼。或謂之窘遁。顧臣當日之疏。不過平說事理而已。則未知侵逼者何事。窘遁者何語。諫臣。初旣勘臣以阿諛。今又斥臣以窘遁。終焉斷之以不足責。齗齗不已。詬叱轉加。臣固不欲與之呶呶。而其爲羞辱則極矣。臣於伊時。略陳辭懇。而見阻喉院。微衷莫暴。冒昧供職。罕增慙悚。薇垣除旨。忽下此際。朝講有命。召牌儼臨。臣豈敢不竭蹶趨承。以伸叩謝之忱。少效沐浴之義。而顧臣前後所遭。實非等閑情勢。揆以廉防。轉動無路。玆敢隨詣闕下。投進短章。仰瀆崇嚴。伏乞聖明。俯垂諒察。亟削臣職。俾靖私義。以謝人言焉。臣雖不以言責自居。義在必討。憂憤倍激。敢此附陳。惟聖明。澄省焉。嗚呼。天下之惡。莫凶於亂逆。國家之政。莫重於刑法。殿下曷當見從古以來。其或有亂逆不治。刑法不明。而國得以爲國者乎。噫嘻痛矣。國榮德相之罪。實亘千古所未有之極惡大逆也。惟我四百年宗社之托。只在於廣儲嗣一事。而惟彼國榮。敢蓄異志。內而百般沮戲。使國家大計。終不得行。外而頤指德相。以四字凶言。肆然謄呈。內外和應。爛漫綢謬。究厥情狀。沮遏之國榮。凶言之德相。一而二二而一也。特其所處深祕。爲謀譎詭。當其時也。人莫有覺得者。而及今眞贜畢露。大案昭揭之後。則當施之律。鞫問之擧。斷不容少緩。而國榮則旣不追奪。又不散配。而孥籍之典。亦不擧行。噫。罪惡如國榮。負犯如國榮。而生不得加罪。死不得施律。有若尋常無故之人。天下寧有是理。至如德相。則論其罪惡。卽一國榮國榮旣斃之後。情節究問。惟在德相。而今乃以削奪勘其罪。夫削奪。卽朝臣尋常飭罰之律。焉有名以極逆而施以飭罰者乎。刑法之不明。乃至於此。實不可使聞於隣國也。日前臺臣之勘律兩賊。豈不知先朝禁令之有在。今日請刑之非時。而誠以通天之逆。不容其一日假息。戴頭之鬼。有難以已死而容貸也。斷斷其心。出於憂憤所迫。寧激無渝之義。則臣但見其不失其職。不見其不誠。而殿下乃反以不誠等敎。過加摧折。恐非所以體群下而嚴懲討之道也。伏願聖明。快揮乾斷。亟從臺啓。使亂賊知懼。刑法有伸焉。臣無任屛營祈懇之至。答曰。省疏具悉。已諭他臺之批。爾其勿辭。從速察職。
정조 5년
修撰林濟遠疏曰。伏以臣於向日。猥從三司之後。獲參陪班之末。倉卒之際。含默爲罪。遞差未勘。非辜伊榮。曾未幾日。除旨遽降。顧以追愆之蹤。復廁溺職之地。揆諸私義。寧不愧悚。恩命之下。承膺無路。略控微懇。敢此自列。伏乞聖慈。俯賜鑑諒。特命鐫遞。俾安私分。千萬幸甚。臣雖蘄免。事在目下。義難終默。惟殿下。少垂察焉。臣於日前兩司之批。竊有區區慨然者。噫嘻痛矣。唯彼德相四字凶言。直與國榮。一般逆腸。古今天地。亂賊何限。而和倡凶慝之說。沮遏宗社之計者。歷考往牒。未之或見。又況國榮院啓中一句語。言之氣短。未忍泚筆。此不但沮遏之罪而已。爲今日言責者。急於誅討。未暇斟量。冒先朝已定之禁。請近日不用之典者。雖不能無不審之失。而亦不過節目間事也。乃殿下之批。且置本事可否。拈出一段差誤。徑加摧折。顯示咈拒。此何故也。誠如殿下之敎。以請鞫之非時。擬律之不審。爲兩司失着。則此而不從。猶有說焉。至如向日大僚安置之請。何拘於此時。愚臣散配之奏。何關於成法。而殿下亦不肯允許。又何故也。殿下每以不誠二字。爲近日三司之罪。爲三司者。果有不誠之罪。而臣愚死罪。竊以爲殿下所以應之者。亦欠誠實底道理也。上下因循。專事姑息。王章無可伸之日。輿憤無少洩之時。義理晦塞。綱紀斁絶。如此而其可曰國有法乎。噫。兩賊通天之罪。非昔無而今有。始微而終著者。則爲殿下臣子者。擧有言不及早之罪。而大僚旣發其端。院啓又添一案。梟腸獍肚。婦孺皆知。凡有血氣。莫不顫掉。此而置之。又復羈縻。則臣恐天下萬世。議殿下之刑政也。臣雖湔劣。職忝論思。今於兩思旣發之論。亦不敢遽爲低昂緩急之說。而若謂之法旣難撓。時又有礙。則從大僚已發之請。允愚臣前日之奏。行且設鞫者。姑令安置。宜施孥戮者。先許散配。使王法暫伸。公憤粗快焉。愚衷所激。言不知裁。臣無任激切祈懇之至。答曰。省疏具悉。斟量在中。爾其勿辭。從速察職。
정조 5년
正言嚴思憲疏曰。伏以臣於月前親臨慕華館時。以憲臺陪從。而騎郞罪犯。不勝執奏。至被特遞之命。雖緣遠立班後。不卽聞知。且在路中。未及周施。而其爲溺職則大矣。追思至今。悚愧交中。不旬日而諫省除命。又下於千萬夢想之外。驚惶感激。若無所容。適差翼陵端午祭典祀之任。聞命於祭物陪進之際。旣有所重。遂不得不仍爲前進。今纔還歸。而老母宿病。越添於暑雨陰濕。藥餌扶將。勢難離捨。未卽伸祗謝之禮。朝講有命。而亦未趨參。舊愆猶在。新罪又添。玆敢冒陳危懇。仰瀆宸嚴。乞蒙威譴。以便救護。以靖私義。不勝辛甚。臣於目下事。竊不勝憂憤痛惋之私。略此附陳焉。噫。德相煥億。窮凶極惡之情節。大臣旣言之。三司又言之。我殿下亦已照燭無餘矣。此豈可一日容息於覆載之間者乎。臺啓設鞫之請。可見一國輿情之所共憤之。宜殿下之快賜兪音。明正典刑。而乃反以所請無異於姑停之前啓爲敎。臣竊惑焉。夫三司合啓。與兩司前啓。毋論緩急輕重。拘前例而一竝姑停者。蓋亦不得已也。今此德相煥億之陰凶叵測。係是目下當論之事。則臺臣之以此律仰請。實非有違於臺體。而聖敎截峻。不賜允從。致使投進凶疏。傳授凶疏之兩賊。不動一髪。任便偃臥於其家者。天下寧有是哉。殿下若以設鞫之非其時。有所持難。則何不先施島配之典。以待用刑之日乎。臣謂德相煥億。爲先絶島竄配。斷不可已也。至於洪樂純。則當初負犯。旣難逃於流放之典。而國榮死下牖下。縱不許追施當律。樂純。乃其應坐之人。則臺啓島配之請。尤不當一向斳持。亦願亟允臺請。以答國人之公憤焉。臣無任屏營祈懇之至。答曰。省疏具悉。前已悉諭。爾其勿辭察職。
정조 5년
辛丑五月初六日戌時。上御誠正閣。坐直承旨入侍時。同副承旨沈有鎭。假注書趙興鎭。記事官文采五鄭東浚。以次進伏訖。上曰。公事積滯。與注書輪回分讀。有鎭及賤臣讀奏訖。命有鎭書校理林濟遠疏批。仍命退。承史以次退出。
정조 5년
行都承旨蔡弘履坐。行左承旨李亨逵坐。右承旨徐有防坐。左副承旨趙時偉坐直。右副承旨金宇鎭坐直。同副承旨沈有鎭坐。注書二員未差。假注書趙興鎭仕趙衍德藥院直。事變假注書姜彙鈺仕。
정조 5년
以十一日輪對。取稟。傳于蔡弘履曰。爲之。
정조 5년
徐有防。以奎章閣言啓曰。直閣未差。待敎鄭東浚。今方入直。而身病猝重。以檢書官代直之意。敢啓。傳曰。知道。
정조 5년
傳于金宇鎭曰。平安兵使入侍。
정조 5년
下備忘記曰。平安兵使申大謙下直。長弓一張長箭一部片箭一部筒兒一箇。賜給。
정조 5년
傳于金宇鎭曰。留院公事入之。
정조 5년
有政。吏批。判書金熤疏批未下。參判金夏材進。參議未差。行左承旨李亨逵進。吏批啓曰。判書金熤疏批未下。參議未差。小臣獨政未安。何以爲之。敢稟。傳曰。仍爲之。以鄭一祥爲大司憲。任希曾爲大司諫。任濟遠洪宗藎爲掌令。李羽晉爲持平。李濟萬爲獻納。鄭民始爲禮曹判書。李敬養爲左尹。洪良浩爲右尹。金文淳爲同義禁。尹載命爲監察。林濟遠爲兼中學敎授。金光藎爲掌樂主簿。
정조 5년
兵批。判書洪樂性進。參判尹坊入直進。參議吳大益差祭。參知趙鼎鎭病。右承旨徐有防進。以李弼培爲武兼。權以綱爲文兼。平安道兵馬節度使單申大謙。副護軍李仁秀朴敦行金東稷。副司直李衍祥宋文載鄭趾煥鄭彦郁鄭昌聖李敬養李養鼎。
정조 5년
趙時偉啓曰。藥房三提調。爲承候來待矣。傳曰。入侍。
정조 5년
以全羅監司狀啓。三月令進上藥材中馬藺花及玄胡索。節序差早。未及産出。四月令薦新竹笋。節序差早。未及産出。五月令薦新大小麥。節序差早。未及産出。限內不得封進。惶恐待罪事。傳于徐有防曰。勿待罪事。回諭。
정조 5년
李亨逵。以備邊司言啓曰。依下敎。各該貢人等處。更加査問。則其人貢人以爲。掖庭待令所燒木每丹。錢二錢式。炭每石。錢五錢式。竝爲防納。內醫院待令所則竝以本色進排。而或有用餘則燒木一丹。錢一錢式。炭一石。錢五錢式。以錢防給。燒木價之或一錢或二錢。皆從各處前例。略有差等云。禮賓寺貢人以爲。掖庭待令所各處。淸醬一升價錢五分式。甘醬一升價錢一分式。竝爲防給。內醫院待令所醫官書員。以本色進排。而醫女則淸醬甘醬。竝依掖庭例防給云。司贍寺兩倉長興庫義盈庫掌苑署司圃署諸貢人以爲。俱以本色進排。實無防給之事云矣。敢啓。傳曰。知道。
정조 5년
趙時偉。以禁衛營言啓曰。本營中軍。今當差出。而擬望之人乏少。外任竝擬。何如。傳曰。允。
정조 5년
吏曹判書金熤疏曰。伏以臣。卽於千萬不自意。伏承天官除旨。臣聞命驚惶。不覺五內之失守也。臣於年前。濫叨亞銓。前後違逋。殆至數十遭矣。蓋以要顯勿居先訓。不可弁髦。人器不稱。自量已有權衡。寧伏逋命之誅。不忍忘先之歸也。中間一出。雖緣親臨帳殿之日。少伸義分之地。而畢竟辭免。獲伸前日守株之義。此實我聖上禮使群工。不枉人性之洪造也。臣仰戴隆眷。俯激微衷。竊自謂從今以後。可免誤恩之再叨。得以微諒之獲全矣。今玆新命。又何爲而至也。冢宰之職。比亞銓。尤有別焉。以其要。則秉銓選百工之權。以其顯。則處戶禮六官之首。上所云要顯之任。惟此職是已。寵命之下。臣身之榮輝雖極。去就之際。臣心之惶隕罕切。噫。臣父所以諄諄然戎飭臣者。豈欲其辜隆眷而占便宜也。特其知臣莫如臣父。素知臣性滯識謬。百無一當。欲使之無據匪據。得免於上負國恩。下誤身命也。若使臣。放倒前日辭遜之義。貪榮饕寵。冒没出膺。則眞所謂辭萬而受十萬者。豈非背先訓無忌憚之甚者耶。噫。資父事君。移孝爲忠。聖賢之言也。臣若忘先臣惻怛之訓。唐突承當於最權要最隆顯之任。則將何藉而事君爲忠也哉。朝家亦安用如此人爲也。一日之內。召牌三降。而輒事違傲。微諒難化。玆敢略入文字。仰伸私義。伏乞天地父母。特垂鑑憐。亟許遞兔臣所帶冢宰之職。仍命有司。重勘臣辜負。使具僚知警。私分粗安。不勝泣血祈懇之至。答曰。省疏具悉。所執。得不矛盾。卿其勿辭。卽速行公。
정조 5년
持平李明濟疏曰。伏以臣。性質庸魯。言議短拙。初不近似於臺閣重任。況今病在阿睹。已成盲廢之物。則尤何可擬議於耳目之責乎。忝叨見職。已欠朝家綜核之政。側聽多日。又無駁正之論。故不得已略控非苦之情。尾陳憂憤之忱矣。及承批旨。首尾半百餘言。反復諄切。誨責備至。臣於是。惶隕震越。莫省措躬之所也。嗚呼。上款懲討。關係至重。而言未見槪。已極慙悚。下款事則前後之丙申處分。出於朝家。而尹光紹之斷以一誣字者。聞甚駭痛。故略有所論列。而我殿下至以朋比之漸爲敎。此莫非人微誠淺。不能仰孚之致。臣之臺銜。尤何可一刻仍帶乎。禁令之下。固不當以疏代避。而病廢之蹤。末由祗詣。投進短章。見阻喉院。到此地頭。情窮勢阨。席藁私次。只俟鈇鉞之誅矣。不意日昨。召命荐辱。坐犯違傲。未蒙恩勘。不知殿下以臣疾痛之呼。出於飾讓而然乎。嗚呼。生逢聖世。出入禁闥。何等榮耀。何等願欲。而不幸兩目俱盲。作一籧篨。有召輒違。致使天牌。徒歸屑越。臣罪至此。萬殞猶輕。玆將日前未撤之章。仰瀆蓋高之聽。伏乞聖慈。曲垂矜憐。亟賜遞斥。仍付司敗。勘臣辜犯。以嚴法紀。以安微分。不勝至願。臣於治疏將上之際。得伏見玉堂箚本。則宋德相之罪始著矣。四字凶言。與國榮沮遏大計。相爲表裏。此誠亘萬古所無之逆。孤恩負國。僇辱家聲。其不忠不孝之罪。雖萬殺無惜耳。嗚呼。德相。以文正後裔。名添儒生。首膺旌招之命。厚被禮遇之恩。唯當乃心王室。圖報萬一。而乃反謟附國賊。惟令是從。謄呈凶箚。甘作惡逆。豈意抄選之列。又生此一能量乎。臣與德相。爲從娚妹之間。而渠旣罪關宗社。神人齊憤。則臣雖盲廢。亦有秉彝之天。區區姻婭之情。有不暇顧。玆於辭疏之末。瀝血附陳。伏願聖明。快揮乾斷。亟從設鞫之請。明正其罪焉。臣又有所憤切者矣。國榮德相之大小謀計。無不與聞者。卽柳戅也。戅本以麤鄙愚悖之性。作爲國賊之心腹爪牙。陰逞胸臆。壞亂朝廷。此一世之所共憤耳。今於凶逆鋤治之日。罪如柳戅者。不可不論。臣謂柳戅。亦施屏裔之典。可也。臣無任激切屏營祈懇之至。答曰。省疏具悉。上款不須更煩。柳戅事。悉諭向來臺批。爾其勿辭察職。
정조 5년
辛丑五月初七日辰時。上御誠正閣。抄啓文臣試講入侍時。二直提學沈念祖。前直閣鄭志儉。右承旨徐有防。假注書趙興鎭。記事官趙錫晦文采五。以次進伏訖。上曰。昨日刑曹草記。大段爽實。故還下矣。自政院更爲書入之意。分付乎。有防曰。已申飭矣。上命檢書官。呼講員姓名。以次進講。有防曰。昨日已有他承旨入侍之例矣。今日則。何以爲之乎。上曰。他承旨入侍。出榻敎賤臣承命出。與右副承旨金宇鎭偕入。上曰。昨日講義。盡爲修正乎。念祖曰。姑未修正矣。志儉曰。節目中講義。當於試講翌日書入。而今日畢講後。勢難盡爲修納矣。上曰。然則明日書入之意。知委於諸講員。好矣。講員以次進講。曺允大進伏。上曰。抄啓文臣中。原在外之人。受點赴講赴試上來之時。借馬倩僕。逐朔往來。實爲難行之事。北道赴擧儒生往來之際。有給糧馬之規。今此講員。依北儒給馬例。以給糧馬。似好矣。念祖等曰。聖敎誠好矣。若有給馬之事。則臨時上來之際。似免無馬難赴之慮矣。命書傳敎曰。講製文臣。原在外之人。受點赴試上來之時。皆令依北道赴擧生給糧馬例擧行。而自本閣。講試日子行會時。一體措辭分付事。定式施行。受點之數。必不至夥多之故。有是敎而至若因事下鄕及時在任所人。毋得用此例事。竝令知悉。
정조 5년
辛丑五月初七日申時。上御誠正閣。平安兵使入侍時。平安兵使申大謙。右副承旨金宇鎭。假注書趙衍德。記事官文采五徐龍輔。以次進伏訖。上命進前。大謙進伏。上曰。職姓名。對曰。平安兵使申大謙矣。上曰。今此除拜。殆同非此莫可。而亦緣乏人而然也。向者洪忠兵營事。果不能善爲擧行。今番則爾其下往。必體委畀之意。無得如前日之僨誤。而益加惕念。可也。命讀宣諭訖。上曰。何當到營乎。大謙曰。明將發程。而似當十六日間赴任矣。命退。諸臣以次退出。
정조 5년
辛丑五月初七日酉時。上御誠正閣。藥房三提調請對入侍時。都提調鄭弘淳。提調洪樂性。副提調李亨逵。假注書趙衍德。記事官趙錫晦文采五。以次進伏訖。弘淳曰。聖體。果若何。上曰。此是一時膈滯之症。而姑不大段矣。弘淳曰。似必是感氣所祟矣。上曰。非但膈滯之症。腹內亦甚輪囷。症甚可怪矣。弘淳曰。水剌進御之節。若何。上曰。不食而飽。故別無思食之念矣。樂性曰。近日風氣甚乖。冷暖不調。故至於閭巷之間。亦多有感患之症。今此玉體之欠和。亦由於輪氣所祟矣。上曰。予病不甚大段。而卿等之請對承候。亦可謂太勞矣。弘淳曰。臣等。職在藥院。仰請承候。固其例也。臣何敢言勞乎。上曰。今玆不食而飽。果是何症乎。弘淳曰。吳道炯。方此待令。使之入診。宜矣。上曰。吳道炯。若已待令。則召入。可也。賤臣承命出。召吳道炯進伏。上曰。此症不在他也。今玆居室甚狹。日氣漸薫。必是因此而有祟矣。樂性曰。凡於氣滯之症。行氣爲好。臣等。伏願水剌之餘。必致行步之節。以爲舒和之地。宜矣。上曰。至於行步之節。予甚爲難。今此來御此閣。亦是强作。何可以廣運行步乎。弘淳曰。琴書室階砌果爲稍峻。玉趾升降。似甚爲難矣。上曰。此非食滯。似是氣滯。何以則爲好耶。道炯曰。今此日熱漸熾。御所甚窄。故有是擁滯之症矣。上曰。予亦謂日薫所祟之症也。樂性曰。臣之仰奏。極涉惶恐。而本來天姿純粹。全無燥熱之度。凡於起居之際。必以行氣爲主。毋以靜坐爲工也。上曰。予本主靜。必厭其動作之節。奈何。弘淳曰。一日萬機之中。聖心無不勤念。常少安逸之時。且連日殿座。偏受風氣。致此感患之症。臣等。伏不勝憂慮之至矣。道炯曰。香橘茶一貼。加便香附一錢式。間以煎進。則似有解滯之效矣。上曰。茶之進服。似甚宜矣。而至於行步。則實難爲之矣。命書榻敎曰。香橘茶。加便香附一錢五分式煎入。弘淳曰。進藥之餘。間服是茶。則似爲調和之道。而必以行步爲度。則大有效益矣。臣謂風和日暖之時。廣步庭墀。則其於行氣之效。無出於是矣。上曰。予於慈宮問候。每有定時。不踰其限。而一日行步。惟止於此。且性厭麪蘖。志好書籍。雖在短夜。輒至三四更。其所消日之資。專在於冊子。今此滯症。必由於是矣。弘淳曰。繼晷探經。實是聖德事。臣等尤不勝欽仰矣。上曰。是何足爲稱也。弘淳曰。加味養胃湯三貼。連日進御。似宜矣。上曰。從好爲之。可也。命書榻敎曰。加味養胃湯一貼煎入。弘淳曰。明日復承聖候。是臣區區之望矣。上曰。爲其進接。更爲入來。好矣。命書傳敎曰。吏判批下。牌招申飭行公。書訖。命退。諸臣以次退出。
정조 5년
行都承旨蔡弘履坐。行左承旨李亨逵藥院直。右承旨徐有防坐直。左副承旨趙時偉坐。右副承旨金宇鎭坐。同副承旨沈有鎭坐直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
趙時偉啓曰。卽伏見平安監司金華鎭狀啓。則刑曹關辭中。以司謁口傳下敎。行會本道。至有道臣謄啓之擧。有何事體。不可無警。伊時發關堂上。推考。何如。傳曰。允。
정조 5년
徐有防啓曰。藥房三提調。爲承候來待矣。傳曰。入侍。承候來待時原任大臣。同爲入待。
정조 5년
傳于徐有防曰。領府事家。遣史官問病。令醫官。相當藥物輸送事。分付內局。
정조 5년
徐有防啓曰。吏曹判書金熤。更爲牌招事。命下矣。參判金夏材。更爲一體牌招。何如。傳曰。更爲牌招。